Γνωμοδότηση της Οικονομικής και Κοινωνικής Επιτροπής σχετικά με τις:

- «Πρόταση οδηγίας του Συμβουλίου περί εμπορίας σπόρων προς σπορά κηπευτικών» (κωδικοποιημένη έκδοση),

- «Πρόταση οδηγίας του Συμβουλίου περί εμπορίας σπόρων δημητριακών προς σπορά» (κωδικοποιημένη έκδοση), και

- «Πρόταση οδηγίας του Συμβουλίου περί του κοινού καταλόγου ποικιλιών καλλιεργούμενων φυτικών ειδών» (κωδικοποιημένη έκδοση)

(96/C 153/14)

Στις 30 Ιανουαρίου 1996, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με τις παραπάνω προτάσεις.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών, επεξεργάσθηκε τη γνωμοδότησή του στις 8 Φεβρουαρίου με βάση την εισηγητική έκθεση του κ. Bento Gonηalves.

Κατά την 333η σύνοδο ολομέλειας της 28ης και 29ης Φεβρουαρίου 1996 (συνεδρίαση της 28ης Φεβρουαρίου 1996), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Η πρόταση της Επιτροπής αποσκοπεί σε συστηματοποίηση της κωδικοποίησης των διαφόρων νομοθετικών κειμένων που άπτονται της εμπορίας των σπόρων προς σπορά στην Ευρωπαϊκή Ένωση, ανταποκρινόμενη κατ`αυτόν τον τρόπο στο αίτημα περί απλοποίησης και διαφάνειας του κοινοτικού δικαίου που τέθηκε από τα κοινοτικά θεσμικά όργανα.

Έπειτα από το αίτημα αυτό, τον Απρίλιο του 1987, η Επιτροπή αποφάσισε να προβεί σε κωδικοποίηση των νομικών πράξεων το αργότερο μετά τη δέκατη τροποποίηση, προκειμένου να καταστεί η κοινοτική νομοθεσία πιο σαφής και κατανοητή για τους χρήστες.

2. Γενικές παρατηρήσεις

2.1. Μετά την κωδικοποίησή τους, οι νέες οδηγίες θα αντικαταστήσουν κατά συνέπεια τα διάφορα προγενέστερα κείμενα επί των οποίων η ΟΚΕ έχει ήδη εκδώσει γνωμοδότηση. Ωστόσο, το περιεχόμενο των κειμένων θα παραμείνει αμετάβλητο. Οι ενδεχόμενες τροποποιήσεις, που επιβάλλονται σε περίπτωση κωδικοποίησης, θα αφορούν μόνον τη μορφή.

2.2. Η κωδικοποιημένη οδηγία θα αποτελέσει πολύτιμη βάση για τις νομικές προσαρμογές που ενδέχεται να απαιτηθούν στο μέλλον.

3. Ειδικές παρατηρήσεις

3.1. Η πρόταση (95/0320 CNS) αποσκοπεί σε συστηματοποίηση της κωδικοποίησης των νομοθετικών κειμένων περί εμπορίας σπόρων προς σπορά κηπευτικών. Η παραγωγή σπόρων προς σπορά κηπευτικών κατέχει σημαντική θέση στη γεωργία της Ευρωπαϊκής Ένωσης, γεγονός που δικαιολογεί ότι η υψηλή ποιότητα των σπόρων αυτών συμβάλλει σε μεγαλύτερη παραγωγικότητα όσον αφορά την καλλιέργεια κηπευτικών της Κοινότητας, η οποία επιτυγχάνεται μέσω της εφαρμογής ενιαίων και όσο το δυνατόν αυστηρότερων κανόνων εκ μέρους των κρατών μελών.

3.2. Η πρόταση (95/0321 CNS) αποσκοπεί σε συστηματοποίηση της κωδικοποίησης των νομοθετικών κειμένων περί εμπορίας σπόρων δημητριακών προς σπορά. Η επίτευξη ικανοποιητικών αποτελεσμάτων εξαρτάται σε μεγάλο βαθμό από τη χρησιμοποίηση κατάλληλων σπόρων προς σπορά. Μεγαλύτερη παραγωγικότητα στον τομέα της καλλιέργειας δημητριακών εντός της Κοινότητας θα επιτευχθεί με την εφαρμογή ενιαίων και όσο το δυνατόν αυστηρότερων κανόνων εκ μέρους των κρατών μελών, γεγονός το οποίο διασφαλίζει σπόρους υψηλής ποιότητας.

3.3. Η πρόταση (95/0322 CNS) αποβλέπει στην κατάρτιση, βάσει των εθνικών καταλόγων, κοινού καταλόγου ποικιλιών των εξής καλλιεργούμενων φυτικών ειδών: τεύτλων, κτηνοτροφικών φυτών, δημητριακών, γεωμήλων προς φύτευση και ελαιούχων και κλωστικών φυτών, με στόχο τη βελτίωση της σαφήνειας και της ορθολογικότητας της αγοράς.

3.4. Η παρούσα οδηγία δεν εφαρμόζεται στις ποικιλίες για τις οποίες αποδεικνύεται ότι οι σπόροι προς σπορά ή τα φυτά προς φύτευση προορίζονται για εξαγωγή σε τρίτες χώρες.

4. Συμπεράσματα

4.1. Η ΟΚΕ εγκρίνει την πρόταση της Ευρωπαϊκής Επιτροπής σχετικά με την:

- οδηγία του Συμβουλίου περί εμπορίας σπόρων προς σπορά κηπευτικών 7

- οδηγία του Συμβουλίου περί εμπορίας σπόρων δημητριακών προς σπορά 7

- οδηγία του Συμβουλίου περί του κοινού καταλόγου ποικιλιών καλλιεργούμενων φυτικών ειδών.

4.2. Άλλωστε, η αρχή της κωδικοποίησης ανταποκρίνεται σε αίτημα της Οικονομικής και Κοινωνικής Επιτροπής.

Βρυξέλλες, 28 Φεβρουαρίου 1996.

Ο Πρόεδρος της

Οικονομικής και Κοινωνικής Επιτροπής

Carlos FERRER